32003R1801
L 264/16
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1801/2003 НА КОМИСИЯТА
от 14 октомври 2003 година
относно временно разрешаване на новата употреба на определен микроорганизъм в храни за животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), последно изменена с Директива 2003/7/ЕО на Комисията (2), и по-специално член 3 и член 9д, параграф 1 от нея,
като има предвид, че:
(1)
Съгласно Директива 70/524/ЕИО никоя добавка не може да бъде разпространена, без да е получила за това разрешение от Общността.
(2)
В случая с добавките, посочени в част II от приложение В към Директива 70/524/ЕИО, които включват микроорганизми, може да бъде издадено временно разрешение за нова употреба на дадена добавка в храните за животни, ако изложените в тази директива условия са изпълнени и ако, предвид наличните резултати, може да се направи разумно предположение, че когато бъде употребена в храните за животни, тя ще има един от ефектите, посочени в член 2, буква а) от посочената директива. Такова временно разрешение може да бъде издадено за период не по-дълъг от четири години.
(3)
Тази добавка е вече разрешена от Регламент (ЕО) № 1411/1999 на Комисията (3) по отношение на прасенца, както и от Регламент (ЕО) № 1636/1999 на Комисията (4) по отношение на телетата и пилетата за угояване.
(4)
Бяха предоставени нови данни в подкрепа на заявлението за разширяване на разрешението за употреба при пуйките за угояване.
(5)
Оценката на заявлението за разрешение, подадена по отношение на микроорганизмите, посочени в приложението към настоящия регламент, показва, че посочените в член 9д, параграф 1 от Директива 70/524/ЕИО условия са удовлетворени.
(6)
По тази причина употребата на посочения в приложението Enterococcus faecium следва да бъде временно разрешена за период от четири години и да бъде включена в глава IV от списъка с разрешените добавки.
(7)
Научният комитет по храненето на животните предостави положително становище за безопасността на употребата на Enterococcus faecium, който ще бъде използван в храните за пуйки при условията, посочени в приложението към настоящия регламент.
(8)
Оценката на заявлението показва, че са необходими някои процедури за защита на работниците от експозиция на добавките, посочени в приложението. Въпреки това такава защита се осигурява чрез прилагането на Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (5).
(9)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Добавката, принадлежаща към групата „Микроорганизми“, посочена в приложението, се разрешава за употреба като добавка в храните за животни при условията, посочени в приложението.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 октомври 2003 година.